Tiedotusvälineiden Brexit-uutisointi saa osakseen kovaa kritiikkiä bloggaajilta. Britannian viimeviikkoisen kansanäänestyksen tulos oli se, että suurin osa briteistä kannatti maan eroa EU:sta.

– On ollut järkyttävää ja samalla innoittavaa kuunnella ja katsella suomalaisen median kouristeluja demokratian voiman edessä. Se on ollut yhtä TASS-Pohjois-Korea-viestintää. Viime maanantain reaktiot olivat itkuiset ja epätoivoiset. Nyt ne ovat kostonhimoiset ja ”Isolle-Britannialle vielä näytetään”, kirjoittaa perussuomalainen Venäjä-tuntija Arto Luukkanen .

Perussuomalainen kansanedustaja Ville Tavio puolestaan kritisoi suomalaisia sanomalehtiä sokeasta EU-myönteisyydestä.

Vasemmistolainen Elmo Rautio taas kokee, että Britannian EU-eron kannattajat on niputettu mediassa väärin.

– Median yleisin narratiivi on ollut se, että Brexit oli kokonaisuudessaan lähinnä maahanmuuttokriittisten ja populistisen oikeiston masinoima, kirjoittaa Rautio.

– Kikka on selvästi purrut, sillä valtaosa somekansasta heräsi perjantaiaamuna Alexander Stubbin petikavereina. Keskustelu polarisoitui välittömästi: oli joko moderni, liberaali EU:n rakastaja tai patavanhoillinen hölmö ja vähintäänkin kaappirasisti, joka pelasi vain äärioikeiston pussiin, Rautio jatkaa.

Tuomas Saloniemi puolestaan ihmettelee sitä, miksi Suomessa ylipäätään on niin vähän EU-journalismia.

Suomen EU-edustusto julkaisi aiemmin kesäkuussa uutisen, jossa se käsitteli suomalaisten tiedotusvälineiden edustajien näkemyksiä Brexit-uutisoinnista. Näistä nousi esiin myös se, että Brexitin hyötyjä Britannialle ja Euroopalle ei juuri ole Suomessa käsitelty.

Suomalaiset Brysselin-kirjeenvaihtajat kertoivat tuolloin myös, että palstatila ei meinaa riittää, kun taustoja yritetään selvittää ja samaan aikaan suositaan lyhyitä juttuja.

Pitkän linjan tiedotusammattilainen Paavo Vesala arvioi Mediaviikossa, että Euroopan unionin viestintä epäonnistui perusteellisesti Britannian kansanäänestyksen suhteen.

Median ja viestinnän roolista on keskusteltu myös Britanniassa. Brittikolumnisti Peter Preston pohtii Guardian-lehdessä, miksei lehdistö onnistunut haastamaan kampanjamyyttejä. Brexit-tuloksen jälkeen etenkin EU-eroa ajaneen leirin kampanjaväitteitä on syytetty valheellisiksi. Preston kuitenkin toteaa, että kaikkea syytä ei voi laittaa median niskaan.